Na osnovu odredbi člana 15. Zakona o principima lokalne samouprave Federacije Bosne i Hercegovine (“Službene novine Federacije Bosne i Hercegovine” broj: 49/06, 51/09) i člana 7. i 11.Odluke o privremenom korištenju javnih površina na području Općine Stari Grad Sarajevo (“Službene novine Kantona Sarajevo” broj: 14/24), Općinski načelnik Općine Stari Grad Sarajevo, raspisuje

**JAVNI POZIV**

**za dodjelu lokacija za postavljanje slobodnostojećih reklamnih panoa i displeja površine do 2 m2 u cestovnom i zaštitnom cestovnom pojasu lokalnih cesti**

**I - PREDMET JAVNOG POZIVA**

Predmet ovog Javnog poziva jeste dodjela lokacija za postavljanje slobodnostojećih reklamnih panoa i displeja površine do 2 m2 u cestovnom i zaštitnom cestovnom pojasu lokalnih cesti shodno Planu korištenja javnih površina na području Općine Stari Grad Sarajevo donesenom od strane Općinskog vijeća Stari Grad Sarajevo, broj: 02-45-301/24 od 28.03.2024. godine.

Ovaj Javni poziv je podjeljen na lotove, te aplikant može podnijeti prijavu na jedan ili više lotova. Utvrđeni lotovi su sljedeći:

* Lot 1. – Lokacija Safvet-bega Bašagića (2x), Lokacija Obala Isa – bega Ishakovića (2x)
* Lot 2. – Lokacija Trg Oslobođenja – Alije Izetbegovića, Lokacija Trg Austrije, Lokacija Zelenih beretki (3x)
* Lot 3. – Lokacija Trg Oslobođenja – Alije Izetbegovića, Lokacija Safvet – bega Bašagića, Lokacija Zelenih beretki
* Lot 4. – Lokacija Trg Oslobođenja – Alije Izetbegovića, Lokacija Zelenih beretki, Lokacija Zmajevac

Sastavni dio ovog Javnog oglasa su lokacije, odnosno grafički prikazi lokacija prema navedenim lotovima.

**II -** **OPĆI USLOVI ZA DODJELU LOKACIJA ZA POSTAVLJANJE SLOBODNOSTOJEĆIH DISPLEJA POVRŠINE DO 2 M2**

Opći uslovi, koje podnosioci prijava na ovaj Javni poziv moraju ispuniti su:

* Pravno lice da je upisano u sudski registar najmanje 2 (dvije) godine prije prijave na Javni poziv;
* Uredno finansijsko poslovanje;
* Iskustvo rada u nacionalnom spomeniku;
* Poslovna saradnja vezana za postavljanje displeja na području Općine Stari Grad Sarajevo.

**III – DOKUMENTACIJA KOJOM SE DOKAZUJU OPĆI USLOVI IZ TAČKE II OVOG JAVNOG POZIVA**

Uz prijavu na Javni poziv, aplikanti obavezno dostavljaju sljedeću dokumentaciju:

* Rješenje o registraciji, iz kojeg je vidljivo da je pravno lice upisano u sudski registar najmanje 2 (dvije) godine;
* Uvjerenje o poreskoj registraciji – identifikacijski broj;
* Izvještaj centralne banke i potvrda banke kod koje je otvoren glavni račun da je isti bio aktivan najmanje 12 (dvanaest) mjeseca;
* Idejno rješenje predmetnog displeja, koje mora biti u skladu sa tehničkim opisom, koji je sastavni dio ovog Javnog poziva i ucrtanom lokacijom (dimenzije (ŠxVxD) 1,5 m x 2,4 m x 0,2 m; format postera: 1,3m x 2,0m/1,1m x 1,7m; Standardna boja: Metallic grey);
* Dokaz o radu u obuhvatu nacionalnog spomenika;
* Dokaz o poslovnoj saradnju vezano za postavljanje slobodnostojećih reklamnih displeja/panoa na području Općine Stari Grad Sarajevo.

Sastavni dio ovog Javnog poziva je tehnički opis slobodnostojećih displeja do 2 m2 , koji su predmetom ovog Javnog poziva.

**IV – KRITERIJ ZA DODJELU LOKACIJA**

Osim obaveze ispunjenosti uvjeta iz tačke II ovog Javnog poziva, aplikanti moraju ispuniti kriterij za dodjelju lokacije za postavljanje slobodnostojećeg reklamnog displeja do 2 m2, a to je najveći ponuđeni iznos.

Minimalni ponuđeni iznos mora biti najmanje 50,00 KM (slovima: pedeset konvertibilnih maraka).

**V - PRIJAVA NA JAVNI POZIV**

Prijavu na javni poziv mogu podnijeti sva pravna lica koja ispunjavaju uslove iz tačke II ovog Javnog poziva. Prijava se može podnijeti samo za jedan lot, s tim da finansijska ponuda mora biti posebno odvojena za sv,aki od lotova na koji se odnosi.

**VI - NAČIN PRIJAVE I ROK ZA PODNOŠENJE PRIJAVE**

Ovaj Javni poziv se objavljuje u jednim dnevnim novinama i na web stranici Općine Stari Grad Sarajevo. Rok za podnošenje prijava je 8 (osam) dana od posljednje objave ovoga Javnog poziva, odnosno do 24.06.2024. godine (ponedjeljak).

Prijava se podnosi poštom preporučeno ili putem službenog protokola Općine Stari Grad Sarajevo u zatvorenoj koverti na adresu:

**Općina Stari Grad Sarajevo**

**Zelenih beretki 4, sa naznakom**

**Prijava za Javni poziv za dodjelu lokacija za postavljanje slobodnostojećih reklamnih panoa i displeja površine do 2 m2 u cestovnom i zaštitnom cestovnom pojasu lokalnih cesti**

**NE OTVARATI!**

Aplikacije uz koje nije dostavljena obavezna dokumentacija iz tačke III ovog Javnog poziva, Komisija odbacuje kao da nisu ni podnesene i o istom obavještava aplikanta pismenim putem.

**V - REZULTATI JAVNOG POZIVA I POTPISIVANJE UGOVORA**

Općinski načelnik imenuje Komisiju za postupanje po aplikacijama dostavljenim na raspisani Javni poziv za dodjelu lokacija za postavljanje slobodnostojećih reklamnih panoa i displeja površine do 2 m2 u cestovnom i zaštitnom cestovnom pojasu lokalnih cesti (u daljem tekstu: Komisija). Zadatak Komisije je da izvrši pregled svih aplikacija sa dostavljenom dokumentacijom.

Po izvršenom pregledu svih dostavljenih aplikacija Komisija dostavlja Općinskom načelniku, rang listu po lotovima aplikanata koji ispunjavaju uvjete iz tačke II ovog Javnog poziva.

Općinski načelnik donosi Rješenje o najpovoljnijem ponuđaču, na način da se dodjeli lokacija najpovoljnijem ponuđaču, odnosno aplikantu koji ponudi najvišu cijenu za predmetnu lokaciju.

Nezadovoljni aplikant ima pravo žalbe Drugostepenoj stručnoj komisiji Općine Stari Grad Sarajevo na predmetno rješenje.

Po osnovu pravosnažnog rješenja o dodjeli, Općinski načelnik putem Službe za investicije i komunalne poslove Općine Stari Grad Sarajevo donosi rješenje kojim se utvrđuje naknada za period od godinu dana, uz mogućnost produženja najviše za još godinu dana.

 **OPĆINSKI NAČELNIK**

 **Irfan Čengić**

Broj: 01-04-4-1503/24

Datum: 14.06.2024. godine